tartuNLP/wikipedia-smugri-20251201 huggingface dataset:
M/S Sardauna

M/S Sardauna () on alankomaalaisen Sardauna Shipping BV:n omistama ro-ro-rahtialus. Alus on rakennettu vuonna 1979 Öresundvarvetin telakalla Landskronassa, Ruotsissa. Kuollutta painoa laivalla on 7 959 tonnia. "Sardauna" on rekisteröity Panaman lipun alle.
Sardaunan sisaraluksia ovat M/S Ursine ja M/S Equine.
Käyttöhistoria.
1979–2002.
3. tammikuuta 1979 alus laskettiin vesille ja 27. huhtikuuta se luovutettiin Partrederi Ab Nordsjöfraktin omistukseen, joka rekisteröi sen Ruotsin lipun alle nimellä "Anna Oden". Kotisatamaksi tuli Skärhamn. Tämän jälkeen alus aloitti Oden Linesin Ruotsin ja Englannin välisessä liikenteessä. Vuonna 1981 alus aikarahdattiin eli vuokrattiin Tor Linen liikenteeseen. Tammikuussa 1989 Anna Oden meni saksalaiselle Neue Flensburger Schiffbau-Gesellschaftin telakalle Flensburgiin, jossa alusta pidennettiin, koneet vaihdettiin ja rakennettiin ylimääräinen kansi. Alun perin aluksen pituus oli 143,26 metriä, leveys 21,25 metriä ja syväys 5,2 metriä. Koneina oli kaksi 16-sylinteristä B&amp;W Alphaa. Samana vuonna alus sai myös nimen "Tor Flandria" ja siirtyi liikennöimään reitille Göteborg–Gent. Lokakuussa 1998 alus rekisteröitiin Partrederi Southern Carrierin omistukseen nimellä "Southern Carrier". Rahtaajana jatkoi edelleen Tor Line. 27. marraskuuta 1998 ja 4. tammikuuta 1999 välisen ajan alus liikennöi reitillä Rotterdam–Immingham.
7. tammikuuta 1999 Southern Carrier aikarahdattiin belgialaisen Cobelfretin Zeebruggen ja Imminghamin väliseen liikenteeseen. 2.– 15. elokuuta alus oli aikarahdattuna Stena Linen Göteborgin ja Travemünden väliseen liikenteeseen. Myöhemmin elokuussa alus aikarahdattiin Cobelfretin Zeebruggen ja Purfleetin väliseen liikenteeseen. 6. elokuuta ja 6. syyskuuta 2000 väliseksi ajaksi alus aikarahdattiin P&amp;O North Sea Ferriesin Rotterdamin ja Middlesbroughin väliseen liikenteeseen. Vuonna 2001 Southern Carrier aikarahdattiin Flota Suardiazin liikenteeseen. Vuonna 2002 aluksen konehuoneessa syttyi tulipalo, jonka jälkeen alus jäi käyttämättömänä Ranskan Brestiin. 15. elokuuta alus sai jälleen nimen "Anna Oden". Lokakuussa Anna Oden siirtyi Britannian Marshwoodiin korjaustöitä varten. 
2003–.
Tammikuussa 2003 alus aikarahdattiin SOL Niver Linesille, jonka jälkeen alusta käytettiin Britannian puolustusministeriön sotatarvikekuljetuksissa. Muut ruotsalaisomisteiset ro-ro-alukset sotatarvikekuljetuksissa olivat M/S Tor Anglia (DFDS/Tor Line), M/S Vikingland (Swedish Orient Line), M/S Stena Shipper (Stena RoRo), M/S Gute (Rederi AB Gotland), M/S Britta Oden ja M/S Eva Oden (B&amp;N). Lokakuussa 2003 Cobelfret osti aluksen ja tammikuussa 2004 asetti sen reitille Göteborg–Killingholme. 8. tammikuuta alus siirtyi reitille Zeebrugge–Esbjerg. Myöhemmin samana vuonna Anna Oden siirtyi reitille Zeebrugge–Purfleet. Syyskuussa 2006 luxemburgilainen Waterways SA osti aluksen ja rekisteröi sen Panaman lipun alle. 23. lokakuuta alus sai nimen "Vulpine". 2. heinäkuuta 2007 alus siirtyi liikennöimään linjalle Antwerpen–Harwich–Lagos. Sittemmin aluksella liikennöi R.M.R. Shipping Agency. Huhtikuussa 2009 alankomaalainen Sardauna Shipping BV osti aluksen ja antoi sille nimen "Sardauna".
Al Qasim

Al Qasim () on Saudi-Arabian provinssi maan keskiosassa. Provinssin asukasluku oli vuoden 2017 arvion mukaan 1 464 800 ja pinta-ala 58 046 neliökilometriä. Al Qasim on seitsemänneksi asutuin provinssi Jizanin provinssin jälkeen. Provinssin pääkaupunki on Buraidah.
Turun kaupunginjohtaja

Turun kaupunginjohtaja oli vuoteen 2021 asti käytössä ollut virka, jonka haltijan tehtävänä oli johtaa Turun kaupungin hallintoa ja taloutta sekä toimielinten, virastojen ja laitosten ja kaupungin henkilökunnan toimintaa ja muuta kaupungin toimintaa. Kaupunginjohtaja toimi Turun kaupunginhallituksen alaisena. Turun kaupunginjohtaja työskenteli kaupungin konsernihallinnossa. Viimeisenä virkaan valittiin Minna Arve, joka aloitti 9. marraskuuta 2017. Vuonna 2021 siirryttiin pormestarimalliin ja kaupunginjohtaja korvatiin pormestarilla. Minna Arve valittiin myös tähän tehtävään.
Kaupunginjohtajan toimialaan kuuluvat:
Aiemmat kunnallis- ja oikeuspormestarit.
Raatilaitos sekä siihen liittyvät pormestarin ja raatimiehen virkanimikkeet tulivat Ruotsin valtakuntaan Saksasta 1300-luvulla. Raadin tehtävä oli hoitaa kaupungin yleistä hallintoa ja taloutta, ylläpitää järjestystä ja jakaa oikeutta. Sen jäseninä istui kaupungin porvareita jotka kantoivat raatimiehen virkanimikettä, ja sen toimintaa johti pormestari. Maunu Eerikinpojan kaupunginlaissa vuodelta 1349 raati määrättiin jokaisen Ruotsin valtakunnan kaupungin hallintoelimeksi. Suomalaisista kaupungeista ensimmäinen maininta raadin ja pormestarin olemassaolosta on Turusta vuodelta 1324.
Pormestarin ja raatimiesten toimenkuvat oli kaupunginlaissa määritelty sangen väljästi. Pormestari johti raadin työskentelyä ja oli vastuussa kaupunginhallinnosta. Virallisia pätevyysvaatimuksia ei pormestareille laissa asetettu. Kaupunkilain mukaan jokaisella kaupungilla tuli olla kolmekymmentä raatimiestä ja kuusi pormestaria, mutta tätä kyettiin noudattamaan ainoastaan Tukholmassa. Lakia uudistettaessa 1600-luvulla määrä supistettiin 24 raatimieheen ja neljään pormestariin. Käytännössä Turun ja Viipurin kaltaisissa suurissa kaupungeissa oli useita pormestareita, mutta pienemmissä vain yksi. 
1600–1700-lukujen aikana ruotsalainen kaupunginhallinto uudistui ja pormestarin ja raadin tehtävät määriteltiin tarkemmin. Vanhaa hallintoa ja oikeudenkäyttöä hoitanut raati jakautui Turussa ja muissa suurissa kaupungeissa kahdeksi eri elimeksi: maistraatiksi, joka hoiti kaupungin hallinnon, ja raastuvanoikeudeksi, joka jakoi oikeutta. Myös pormestarin virka jakautui kahteen toimeen: maistraatin puheenjohtajaan eli kunnallispormestariin ja raastuvanoikeuden ylimpään tuomariin eli oikeuspormestariin. Raastuvanoikeuden puheenjohtajana toimineilta oikeuspormestareilta alettiin vaatia juridista koulutusta, aluksi epävirallisesti ja vuodesta 1749 lain voimalla. 
Vuoden 1873 kunnallisasetuksessa kaupunkeihin määrättiin perustettavaksi vaaleilla valittavat kaupunginvaltuustot, jotka saivat perinteisesti maistraateille kuuluneen ylimmän kunnallisen päätösvallan. Tämän jälkeen kunnallispormestarin johtama maistraatti toimi valtuustopäätösten valmistelijana ja toimeenpanijana. Tämänkin aseman maistraatti kuitenkin menetti vuoden 1927 kunnallislain muutoksessa, kun valmistelu- ja toimeenpanotyötä varten perustettiin uusi toimielin kaupunginhallitus. Samalla kunnallispormestari menetti asemansa kaupungin korkeimpana hallintovirkamiehenä kaupunginhallituksen puheenjohtajalle eli kaupunginjohtajalle.
Leo Pusa

Leo Pellervo Pusa (s. 22. maaliskuuta 1947 Sievi) on suomalainen keihäänheittovalmentaja ja entinen keihäänheittäjä. Hän kilpaili olympialaisissa Münchenissä 1972. Oman urheilijauransa jälkeen hän on valmentanut useita huippuheittäjiä, muiden muassa Tapio Korjusta, Aki Parviaista ja Heli Rantasta. 
Ura keihäänheittäjänä.
Leo Pusa kilpaili keihäänheittäjänä 1960- ja 1970-luvuilla. Hän kilpaili Münchenin olympialaisissa vuonna 1972 jääden karsinnassa ilman tulosta. Seuratasolla hän edusti Pihtiputaan Tuiskua, Espoon Tapioita ja Esbo IF:ää. Kalevan kisoissa hän sijoittui parhaimmillaan neljänneksi vuosina 1971 ja 1972. Ennätyksensä, 82,48 m, hän heitti Äänekoskella vuonna 1972.
Ura keihäänheittovalmentajana.
Oman kilpailu-uransa jälkeen Leo Pusa on toiminut monen suomalaisen keihäänheittäjän valmentajana. Näistä ensimmäisten joukossa olivat Tapio Korjus ja Tiina Lillak. Korjus voitti kultaa Soulin olympialaisissa 1988 Pusan valmennettavana. Hän valmensi myös toista olympiavoittajaa, Heli Rantasta vuoteen 1999 asti. Rantanen voitti Atlantassa 1996.
Kimmo Kinnusta hän valmensi vuodesta 1997 hänen uransa päättymiseen asti vuonna 2003. Aki Parviaisen valmentajana Pusa toimi vuosina 2000–2003, jolloin Parviainen otti MM-hopeaa Edmontonissa 2001. Vuosina 2002–2007 hän valmensi Harri Haataista. Vuodesta 2014 lähtien Pusa on valmentanut Lassi Etelätaloa.
Ennen Lontoon olympialaisia 2012 Pusa veti yhdessä Kimmo Kinnusen kanssa "Keihäs kohti Lontoota 2012" -hanketta. Projektissa oli mukana joukko lupaavia keihäänheittäjiä ja tarkoituksena oli saavuttaa menestystä Lontoon olympialaisissa 2012.
Pyeongseong

Pyeongseong (, hanja 平城市, McCune-Reischauer "P’yŏngsŏng") on Korean demokraattisen kansantasavallan Etelä-Pyeonganin maakunnan pääkaupunki. Se sijaitsee sisämaassa maakunnan keskiosassa aivan maan pääkaupungin Pjongjangin pohjoispuolella. Vuoden 2008 väestönlaskennan mukaan Pyeongseongissa oli 284 386 asukasta.
Maantiede.
Pyeongseong sijaitsee Etelä-Pyeonganin maakunnassa Pohjois-Korean pääkaupunki Pjongjangin pohjoispuolella Daedongjoen valuma-alueella. Itse joki virtaa kaupungin itärajaa pitkin. Alueesta noin 53 % on vuoristoa tai metsää. Korkein kohta on 547 metriä merenpinnasta kohoava Chǒngryǒng. Keskimääräinen korkeus alueella on 100–200 metriä. Kukkuloiden ohella kaupunkiin kuuluu kaksi tärkeää tasankoaluetta, Kangdong ja Chasan. 
Vuoden keskimääräinen lämpötila Pyeongseongissa on 9,7°C. Tammikuun keskilämpötila on -6,6°C ja elokuun 23,9°C. Keskimääräinen vuotuinen sadanta on 1 091 mm.
Historia.
Pyeongseongin kaupunki on perustettu vasta suhteellisen hiljattain. Kim Il-sungin sanotaan määränneen paikan kartoittamisen uudelle tiedekaupungille lähelle pääkaupunkia vuonna 1960. Hänen sanotaan edelleen päätyneen paikan valintaan itse lokakuussa 1964. Kaupungin alue kuului vielä tuolloin Suncheonin kaupunkiin. Uusi kaupunki sai Kim Il-sungilta nimen "Pyeongseong", joka voidaan kääntää Pjongjangia suojaavaksi linnoitukseksi. Nimi muodostuu Pjongjangia ja linnoitusta tarkoittavien sanojen ensimmäisistä tavuista 平城. Kaupungista tehtiin myös Etelä-Pyeonganin hallinnollinen keskus. Pyeongseong sai muotonsa tiedekaupunkina, kun sinne perustettiin uusia tutkimusinstituutteja, kuten luonnontieteiden akatemia ja luonnontiedeyliopisto. Laitokset keskittyivät kaupungin eteläosaan. Eteläosasta muodostui samalla muusta kaupungista erottuva selvästi rikkaampi alue. Vuonna 1995 kaupungin eteläosa liitettiin pääkaupunki Pjongjangin alueeseen. Kaupungin alueelle jäi kuitenkin vielä joitakin merkittäviä oppi- ja tutkimuslaitoksia.
Talous.
Maatalous muodostaa kaupungin taloudelle tärkeän osa-alueen. Alueella kasvatetaan esimerkiksi riisiä, maissia, soijapapuja, omenia, persikoita, kaalia ja pinaattia. Kaupungin teollisuus on painottunut etenkin kevyeen teollisuuteen ja päivittäistavaroiden tuotantoon. Kaupungissa on lisäksi myös autoteollisuutta.
Pyeongseongissa on edelleen useita merkittäviä oppi- ja tutkimuslaitoksia, kuten esimerkiksi tekninen ja lääketieteellinen yliopisto, taideyliopisto ja mineraalien tutkimuslaitos. Osa kaupungin tutkimuslaitoksista on liitetty ydinvoiman tutkimukseen,sekä Pohjois-Korean kemiallisten aseiden kehitykseen.
Kulttuuri.
Pongninin vuorella kaupungin länsiosassa sijaitsee alun perin vuonna 503 rakennettu Anguk-san buddhalainen temppeli. Temppelin nykyrakennukset ovat peräisin pääosin jälleenrakennuksesta vuonna 1785. Kaupungin pohjoisosassa sijaitsee Paeksongin vallankumouksellinen muistomerkki, ja vuonna 2008 kaupunkiin valmistui Japanin vastaisten itsenäisyystaistelijoiden hautausmaa.
Wild West C.O.W.-Boys of Moo Mesa

Wild West C.O.W.-Boys of Moo Mesa on yhdysvaltalainen piirrossarja, joka perustuu Ryan Brownin luomaan samannimiseen sarjakuvaan. Sarjan animoinnista vastasi Gunther-Wahl Productions ensimmäisellä tuotantokaudella ja toisen tuotantokauden Ruby-Spears Productions. Sarjaa esitettiin alun perin Yhdysvalloissa ABC:llä vuosien 1992–1994 aikana. Sarja kesti 26 jaksoa kahden tuotantokauden verran. Myöhemmin Toon Disney esitti sarjan uusintoja huhtikuusta 1998 aina huhtikuun 2001 asti.
Tarina.
Eräänä päivänä komeetta putosi maaplaneetalle ja törmäsi preerialle, jonka seurauksena kaikki hylätyt eläimet, kuten lehmät, härät, siat ja niin edelleen muuttuivat mutanteiksi, joilla oli ihmismäisiä piirteitä. Pian nämä kaikki hybridit perustivat oman yhteiskunnan ja asutukset.
Tarina kertoo kolmesta karjapaimenesta, jotka ylläpitävät lakia Moo Mesa alueella, kun lainsuojattomat olivat liian hankalia Cow Townin pormestari Bulloneylle ja sheriffi Terribullille. Tämän seurauksena he saivat apua ryhmältä nimeltä C.O.W. Boys (Code of the West), jota johtaa Moe Montana apunaan vahva ja hiljainen Dakota Dude, sekä Cowlorado Kid.
SD Ponferradina

Sociedad Deportiva Ponferradina on espanjalainen jalkapalloseura Ponferradasta Kastilia ja Leónin alueelta. Seura perustettiin vuonna 1922, ja sen edustusjoukkue pelaa Espanjan kolmanneksi korkeimmalla sarjatasolla Primera Federaciónissa.
Suurimman osan historiastaan – kaikkiaan 46 kautta – Ponferradina on pelannut Tercera Divisiónissa, joka on kaudesta 1977–1978 lähtien ollut Espanjan neljänneksi korkein sarjataso. Parhaimmillaan se on pelannut toiseksi korkeimmalla sarjatasolla Segunda Divisiónissa kausilla 2006–2007 ja 2010–2011.
Johan Friedrich Hackman

Johan Friedrich Hackman (1755–1807) oli suomalainen yritysjohtaja, joka muutti Bremenistä Viipuriin noin 1780 ja perusti 1790 kauppaliikkeen, josta 1816 tuli Hackman &amp; Co. Hänen leskensä Marie Hackman hoiti liikettä miehensä kuoleman jälkeen.
Walter Graf

Walter Andreas Graf (3. maaliskuuta 1937 Zürich – 2. helmikuuta 2021 Lausanne) oli sveitsiläinen rattikelkkailija. Hän voitti pronssia Grenoblen olympialaisista 1968 neljän miehen kelkasta Jean Wickin, Hans Candrianin ja Willi Hoffmannin kanssa.
Willie Adler

William M. Adler (s. 26. tammikuuta 1976) on yhdysvaltalainen kitaristi yhtyeessä Lamb of God. Hänen isoveljensä Chris soitti samassa yhtyeessä.
Ruslana Koršunova

Ruslana Koršunova (; 2. heinäkuuta 1987 Alma-Ata – 28. kesäkuuta 2008 New York) oli kazakstanilainen, etnisesti venäläinen malli.
Models 1:n Debbie Jones "löysi" Koršunovan vuonna 2003. Nuori malli ennätti lyhyestä elämästään huolimatta menestyä kansainvälisellä uralla. Hän muun muassa esiintyi "Vogue"-lehden kannessa. Hän hyppäsi asuntonsa ikkunasta 9. kerroksesta Manhattanilla ollessaan vain 20-vuotias. Ystävän mukaan kuolema tuli täytenä yllätyksenä. Internetissä levisi salaliittoteorioita, joiden mukaan kuolema johtui Venäjän mafiasta.
Yasmin Le Bon

Yasmin Le Bon, o.s. Parvaneh (s. 29. lokakuuta 1964) on brittiläinen malli. Hän syntyi Oxfordissa iranilaiselle isälle ja englantilaiselle äidille.
Le Bon meni vuonna 1985 naimisiin laulaja Simon Le Bonin kanssa. Parilla on kolme lasta. Le Bon on jatkanut nuorena aloittamaansa kansainvälistä mallin uraa yli 40-vuotiaaksi.
Nadja Auermann

Nadja Auermann (s. 19. maaliskuuta 1971) on saksalainen malli. Hän esiintyi jo varhaisella urallaan mm. "Harper’s Bazaar" - sekä "Vogue"-lehdissä ja Benettonin mainoksissa.
Auermannin keskeiset tunnusmerkit ovat erittäin pitkät sääret. Malli on toiminut myös näyttelijänä niin elokuvissa kuin televisiossakin.
Auermann oli vuosina 1998–2005 naimisissa näyttelijä Wolfram Grandezkan kanssa. Hänelle myönnettiin vuoden 2004 Women's World Awards -tapahtumassa World Style Award.
Linda Vojtova

Linda Vojtova (s. 22. kesäkuuta 1985) on tšekkiläinen malli. Voitettuaan Elite Model Lookin vuonna 2000 hän on luonut laajan kansainvälisen uran. 
Vojtova syntyi ja opiskeli Prahassa. Hänellä on isoveli Martin. Isä on opettaja ja äiti juristi.
Ariane Hingst

Ariane Hingst (s. 25. heinäkuuta 1979 Berliini) on saksalainen jalkapalloilija, joka pelaa sekä hyökkääjän että keskikenttäpelaajan paikalla. Hän on pelannut maajoukkueessa vuodesta 1996 lähtien 174 ottelua ja tehnyt kymmenen maalia. Hän on kuulunut vuosina 2003 ja 2007 maailmanmestaruuden, vuosina 1997, 2001, 2005 ja 2009 Euroopan-mestaruuden sekä vuosina 2000, 2004 ja 2008 olympiapronssia voittaneeseen Saksan joukkueeseen.
Ammattilaisurallaan Hingst edusti 1. FFC Turbine Potsdamia kymmenen vuoden ajan (1997–2007). Hän kävi välillä pelaamassa Ruotsissa Djurgårdens IF:n joukkueessa mutta edusti kotimaassaan viimeksi 1. FFC Frankfurtia. Nykyään hän pelaa Australiassa.
Thomas Arnold

Thomas Alfred Arnold (5. huhtikuuta 1901 – 5. heinäkuuta 1986) oli brittiläinen rattikelkkailija, joka kilpaili 1920-luvun alkupuolella. 
Vuoden 1924 talviolympialaisissa Arnold voitti hopeaa neljän miehen kelkasta ajalla 5.48,83 yhdessä Ralph Broomen, Alexander Richardsonin ja Rodney Soherin kanssa.
Thomasin muista elämän vaiheista tiedetään vain vähän, mutta oli ryhmän nuorin jäsen olleessaan 22-vuotias sekä kisojen aikaan hän toimi luutnanttina Britannian armeijassa.
Youssef Mohamad

Youssef Wasef Mohamad (; s. 1. heinäkuuta 1980 Beirut) on libanonilainen jalkapallopuolustaja. 
Mohamadin ammattilaisseuroina olivat kotimaassa Safa Sporting Club ja Olympic Beirut. Saksaan lähdettyään hän on pelannut SC Freiburgissa ja 1. FC Kölnissä. Hän kuuluu Libanonin maajoukkueeseen.
Khione (Boreaan tytär)

Khione (, ) oli kreikkalaisessa mytologiassa luminymfi ja Boreaan, pohjoistuulen, ja Oreithyian tytär.
Khione oli yhteydessä Poseidonin kanssa ja synnytti tälle salaa Eumolpoksen. Pelätessään isänsä reaktiota hän tämän tietämättä heitti lapsensa syvään mereen. Poseidon kuitenkin pelasti Eumolpoksen ja antoi tämän tyttärelleen kasvatettavaksi Etiopiassa. Eumolpoksesta tuli "eumolpidien", Eleusian mysteerejä johtavan pappissuvun kantaisä.
Milivoje Novakovič

Milivoje Novakovič (s. 18. toukokuuta 1979) on slovenialainen jalkapalloilija, joka pelaa hyökkääjänä. Hän edustaa saksalaista 1. FC Köln -seuraa, johon hänet myytiin vuonna 2006.
Kansainvälisissä otteluissa Novakovič on pelannut Slovenian maajoukkueen jäsenenä.
Alfred Neveu

Alfred Neveu (24. joulukuuta 1890 – 20. toukokuuta 1975) oli sveitsiläinen rattikelkkailija, joka kilpaili 1920-luvun alkupuolella.
Vuoden 1924 talviolympialaisissa Neveu voitti kultaa nelimiehiskelkkailussa ajalla 5.45,54 yhdessä Eduard Scherrerin, Alfred Schläppin, ja Heinrich Schläppin kanssa.
Rattikelkan ulkopuolella hän oli myös aktiivinen voimistelussa ja ammunnassa. Hän oli mukana molempien urheilulajien johtotehtävissä kotimaassaan Leysinin kunnassa. Lisäksi hän oli mukana politiikassa ja toimi yli 25 vuotta kunnanvaltuutettuna.
Jalkapallon Euroopan-mestaruuskilpailut 1976

Jalkapallon Euroopan-mestaruuskilpailut 1976 olivat järjestyksessään viidennet jalkapallon Euroopan-mestaruuskilpailut. Lopputurnaus järjestettiin Jugoslaviassa 16. – 20. kesäkuuta 1976. Siihen osallistui karsintojen kautta aiempien EM-kilpailujen tapaan neljä joukkuetta. Kisojen ohjelmassa oli vain neljä ottelua: välierät, pronssi- ja loppuottelu. 
Lopputurnaukseen selviytyivät Tšekkoslovakia, Saksan liittotasavalta, Jugoslavia ja Hollanti. Edellisten MM-kisojen finalistit Saksa ja Alankomaat olivat mestarisuosikkeja, mutta lopputurnauksen kaikki ottelut menivät jatkoajalle. Tšekkoslovakia otti välierässään Alankomaat vastaan ohjat jo ensimmäisellä puoliajalla Anton Ondrušin maalilla. Varsinainen peliaika päättyi 1–1, mutta jatkoajalla Tšekkoslovakia eteni finaaliin voitettuaan lopulta 3–1. Toisessa välierässä Saksan liittotasavalta oli vaikeuksissa isäntämaa Jugoslaviaa vastaan. Jugoslavia johti ensimmäisen puoliajan jälkeen 2–0, mutta Saksa nousi Heinz Flohen ja Dieter Müllerin maaleilla väkisin tasoihin. Jatkoajalla Dieter Müller teki vielä kaksi maalia, ja Saksa selviytyi finaaliin maalein 4–2. 
Pronssiottelussa Alankomaat voitti Jugoslavian 3–2. 
Belgradissa pelattu loppuottelu eteni aina rangaistuspotkukilpailuun saakka. Ottelun alussa Tšekkoslovakia siirtyi nopeasti 2-0 johtoon Saksaa vastaan Svehlikin ja Karol Dobiaksen maaleilla. Dieter Müller kavensi hetkeä myöhemmin tekemällä Saksan avausmaalin, ja varsinaisen peliajan viime hetkillä Bernd Hölzenbein tasoitti puskemalla kulmapotkusta lukemiksi 2–2. Jatkoaikakaan ei tuonut ratkaisua, joten ensimmäistä kertaa arvokisojen mestaruus ratkaistiin rangaistuspotkukilpailussa. Siinä molempien joukkueiden ensimmäiset laukojat onnistuivat, mutta Saksan neljäs vetäjä Uli Hoeness ampui selvästi maalin yli. 
Seuraavana vuorossa ollut Tšekkoslovakian viides laukoja Antonín Panenka saattaisi ratkaista mestaruuden. Vauhtia ottaessaan hän harhautti Saksan maalivahti Sepp Maierin aavistamaan oikealle puolelleen, minkä jälkeen hän kevyesti nosti pallon roikkuna heittäytyvän maalivahdin yli maaliin. Rangaistuspotku oli ensimmäinen laatuaan kansainvälisillä kentillä ja tuli kuuluisaksi. Vastaavanlaista rangaistupotkua kutsutaan edelleen nimellä "panenka". Rangaistupotkulla Antonín Panenka ratkaisi maalleen Euroopan-mestaruuden. 
Parhaat maalintekijät.
4 maalia:
2 maalia:
Biola-yliopisto

Biola-yliopisto on yksityinen evankeliskristillinen yliopisto La Miradassa, lähellä Los Angelesia. Biola tulee alun perin sanoista Bible Institute Of Los Angeles.
Yliopisto on taustaltaan yhteiskristillinen, ja se toimii yhteistyössä eri tunnustuskuntia yhdistävänä tekijänä. Kristillisyys on mukana kaikessa yliopiston opetuksessa, ja henkilökunnan on vannottava uskovansa Jeesukseen Kristukseen. Koulun tavoitteena on valmistaa sen opiskelijat levittämään evankeliumia. 
Historia.
Biola-yliopiston perusti vuonna 1908 hyväntekeväisyyden harrastaja ja liikemies Lyman Stewart nimellä Bible Institute of Los Angeles. Sen nimettiin Biola Collegeksi vuonna 1949 ja Biola Universityksi vuonna 1981.
1900-luvun alussa oppilaitos julkaisi sarjan pamflettejä nimellä "Fundamentals", ja niistä tuli fundamentalistisen liikkeen periaatteet. Pamfletit oli suunnattu Raamatun arvovaltaa heikentäviä voimia, kuten darvinismia ja protestantteja vastaan.
1990-luvulta alkaen Biolassa on panostettu voimakkaasti elokuva-alan koulutukseen.
Mortimer Hiiri

Mortimer Hiiri, joskus nimellä Kalevi Kirkonrotta () on Disneyn luoma piirroshahmo, joka on esiintynyt ainakin Mikin klubissa ja Klassisissa piirretyissä.
Mortimer otettiin käyttöön vuonna 1936 Mikki Hiiren kilpailijaksi lyhyessä jaksossa, "Mikin kilpailija". Mortimer ja Mikki kilpailevat yleensä siitä kumpi saa viedä Minni Hiiren ensin treffeille. Nykyään Mortimer Hiiri esiintyy myös opettavaisessa lastenohjelmassa Mikki Hiiren kerhotalo ja on esiintynyt myös Mikin Klubi -televisiosarjassa.
Ensimmäisen siirron etu shakissa

Ensimmäisen siirron etu šakissa tarkoittaa sitä etua, jonka aloittaja (valkea) saa, koska saa aloittaa. Šakinpelaajat ja šakkiteoreetikot ovat yleisesti sitä mieltä, että valkealla on ainakin jonkinasteinen etu. Tilastot vuodesta 1851 lähtien osoittavat, että valkea saa aloitussiirron ansiosta etua. Valkean voittoprosentti on vuosien saatossa pysynyt melko samassa, noin 53–56 prosentissa. Tilastojen mukaan valkean voittoprosentti on hieman pienempi pikapeleissä ja heikkojen pelaajien välillä. Valkean etu on kuitenkin lähes sama ihmisten kesken ja tietokoneiden kesken pelatuissa turnauspeleissä.
Šakinpelaajat ja teoreetikot ovat tutkineet sitä, päättyykö molemmilta osapuolilta täydellisesti pelattu peli valkean voittoon vai tasapeliin. Ainakin vuodesta 1889 asti, kun maailmanmestari Wilhelm Steinitz sen ensimmäisenä esitti, on konsensus ollut, että täydellinen peli päättyy tasan. Jotkut pelaajat ovat esittäneet huolensa "šakin remissikuolemasta" kun šakin analysointia jatketaan tarpeeksi pitkälle. Esimerkiksi maailmanmestarit José Raúl Capablanca ja Bobby Fischer esittivät uusia shakkivariantteja lisätäkseen kiinnostusta peliä kohtaan. Muutama hyvin huomattava pelaaja on kuitenkin esittänyt, että valkean aloitussiirrosta saavuttama etu riittäisi voittoon: Weaver Adamsin ja Vsevolod Rauzerin mukaan valkea voittaa aloitussiirrolla 1.e4, kun taas Hans Berlinerin mukaan 1.d4 saattaisi olla voittoon riittävä. On mahdollista, että šakki ratkaistaan tulevaisuudessa tietokoneiden avulla ja täydellisen shakkipelin kohtalo saadaan selvitettyä. Tämä lienee kiinni laskentanopeudesta.
Jos analysoisi pelin sekunnissa, menisi arvioitujen mielekkäiden pelien tarkasteluun n.
1040 vuotta.
Vuodesta 1988 alkaen šakkiteoreetikot ovat haastaneet perinteisen käsityksen valkean edusta. Suurmestari András Adorján kirjoitti menestyksekkään sarjan kirjoja aiheesta "Black is OK!" () sanoen, että yleinen käsitys valkean edusta perustuu enemmän psykologiaan kuin todellisuuteen. Suurmestari Mihai Suba ja muut sanovat, että joskus valkean etu katoaa pelin edetessä, ilman mitään näkyvää syytä. Vallalla oleva pelityyli mustalle on epätasaisten asemien etsiminen, jolloin musta saavuttaa aktiivista vastapeliä. Maailmanmestarit Garri Kasparov ja Fischer olivat tämän tyylin huomattavia edustajia. Myös sisilialainen puolustus pyrkii aktiiviseen vastapeliin luomalla epätasaisen aseman, mikä on yksi syy sen suureen suosioon 2000-luvulla.
Modernien teoreetikkojen mukaan myös mustalla on tietynlaisia etuja. Valkean odotetaan pärjäävän paremmin, mikä luo psykologisia paineita valkeilla pelaavalle. Tämä taas auttaa mustaa, jos valkea yrittää tavoitella voittoa liikaa. Mustalle etua antaa myös se, että valkean täytyy paljastaa suunnitelmansa ensiksi. Jotkut avaukset ovat ongelmallisia mustalle, mutta valkea voi pelata niitä käänteisenä huoletta ylimääräisen temponsa ansiosta. Jotkin symmetriset avaukset voivat johtaa tilanteisiin, joissa ensimmäisen siirto on haitaksi joko psykologisen tai puhtaasti pelillisen syyn takia.
Liesituuletin

Liesituuletin on keittiön ilmanvaihtolaite, joka poistaa paistamisessa ja ruoanlaitossa syntyvän rasvan ja hajun.
Liesituuletin voi olla osa talon ilmanvaihdon poistojärjestelmää, tai se voi palauttaa puhdistetun ilman takaisin huoneeseen. Liesituuletin asennetaan yleensä suoraan lieden yläpuolelle, mutta esimerkiksi myös pöytätasoon kiinnitettäviä malleja on saatavilla. Ilman omaa moottoria olevaa liesituuletinta kutsutaan myös "liesikuvuksi". Kodinkoneliikkeissä mallien nimitykset vaihtelevat usein ja tuulettimen valinnassa kannattaa varmistaa sen soveltuvuus tapauskohtaisesti.
Mallit.
Liesikupu.
Liesikuvuksi nimitetään mallia, jossa ei ole omaa moottoria. Liesikupuja on useita erilaisia malleja riippuen talon tai taloyhtiön ilmanvaihdosta. Sellaisia liesikupuja, joissa on säätimet huippuimurille tai talon ilmanvaihdon ohjaamiseen, nimitetään joskus myös liesituulettimiksi.
Liesituuletin.
Liesituuletinta on toiminnaltaan kahta eri mallia. Jotkin mallit ovat muunneltavia, eli niissä saa säädettyä puhaltimen myös kiertoilmatoimiseksi.
Tasoliesituuletin.
Tasoliesituuletin on keittotaso, johon on sisäänrakennettu liesituuletin. Tämä on tavallista liesituuletinta huomaamattomampi ratkaisu, joka on mahdollinen voimakkaan imun ansiosta. Kun höyry nousee sekunnissa metrin ylöspäin, tasoliesituuletin imee höyryä neljä metriä sekunnissa alaspäin. Ruoanvalmistuksen käryt imetään keittotason keskellä olevasta imuaukoista sisään ja ohjataan joko ilmanvaihtohormin kautta ulkoilmaan tai keittotason alla olevien rasva- ja aktiivihiilisuodattimien läpi puhdistettuna takaisin huonetilaan. Tasoliesituulettimia on valmistettu vuodesta 2006 lähtien. 
Historia.
Liesituulettimen historia alkaa ajalta jolloin ruoka tehtiin avotulella. Ruoan paistamisen aiheuttaman rasva ja käry poistui takasta tulen aiheuttaman savun ja kuuman ilman mukana. Lieden keksimisen jälkeen, rasvan ja kärynpoistoon tarvittiin uusi tapa, oma ulos johtava ilmakanava tai ikkuna. Sähköisen ilmavaihdon tultua asumiseen, kerrostaloissa käytettiin aluksi yleisesti pelkkää lautasventtiiliä lieden lähellä ja talon katolle johtavaa putkistoa jossa oli yhteinen poistoimuri. 1970-luvulta lähtien keräyskupu tai -lippa ja rasvanpoistosuodatin alkoivat yleistyä. 
Rakenne.
Liesituulettimen hormistot tehdään muusta ilmanvaihdosta erillisenä putkistona palovaaran, hajuhaittojen ja ilmastoinnin säädettävyyden vuoksi. Liesituulettimen hormisto (putkisto) tulisi puhdistaa aika-ajoin putkistoon kertyvän rasvan aiheuttaman palovaaran vuoksi. Jälkiasennettavat liesituulettimet ovat yleensä sisätilaan palauttavia, aktiivihiilisuodattimella varustettuja malleja. Uusissa, omalla moottorilla varustetuissa liesituulettimissa, on automaattitoiminto, joka käynnistää tuulettimen automaattisesti paistokäryä havaitessaan.
Fox Kids

Fox Kids oli yhdysvaltalainen kaapelitelevisio- ja satelliittikanava, joka toimi vuosien 1990–2002 aikana. Se oli News Corporationin ja Saban Entertainmentin omistuksessa ollut kanava, joka esitti ohjelmia Yhdysvalloissa arkisin ja lauantaisin. Fox Kids lopetti toimintansa vuonna 2002, kun FOX myi rahapulassa olleet Fox Family- ja Fox Kids -kanavat The Walt Disney Companylle. Myöhemmin vuonna 2002 FOX myi myös lauantaiaamuksi varatut esitysajat 4Kids Entertainmentin 4Kids TV:lle.
Ohjelmistoa.
Skandinaviassa esitettyjä ohjelmia:
Harald Julin

Harald Sigfrid Alexander Julin (27. maaliskuuta 1890 – 31. heinäkuuta 1967) oli ruotsalainen uimari ja vesipalloilija, moninkertainen olympiamitalisti. Uinnissa hän saavutti ainoan mitalisijansa sijoituttuaan pronssille 100 metrin vapaauinnissa Lontoossa 1908 ajalla 1.08,0. Vesipallossa hän saavutti hopeaa Tukholman kotikisoista 1912 ja pronssia 1908 ja 1920.
Seuratasolla hän edusti Stockholms KK:ta.
Raymond Bernard

Raymond Bernard (10. lokakuuta 1891 Pariisi, Ranska – 11. joulukuuta 1977 Pariisi) oli ranskalainen elokuvaohjaaja, käsikirjoittaja ja näyttelijä. Hän ohjasi 34 elokuvaa vuosina 1917–1958 ja käsikirjoitti 16 elokuvaa.
Bernardin isä oli kirjailija Tristan Bernard. Perhe oli hyvässä asemassa ja asui Pariisin hienostoalueilla. Bernadin ura alkoi ensimmäisen maailmansodan aikana, kun hän vuonna 1916 näytteli Sarah Bernhardtin kanssa Louis Mercantonin ja René Hervilin elokuvassa "Jeanne Doré", jonka käsikirjoitus pohjautui hänen isänsä teokseen. Vuonna 1917 hän pääsi jo ohjaamaan, ja vuonna 1919 valmistui hänen ensimmäinen oma ohjauksensa, elokuva "Le Petit café", joka myös pohjautui hänen isänsä teokseen. Pääosassa oli aikansa maineikas näyttelijä ja elokuvan uranuurtaja Max Linder.
Vuonna 1931 Bernard teki ensimmäisen äänielokuvansa. Toisen maailmansodan aikana hän ei juutalaisen syntyperänsä takia saanut tehdä elokuvia, mutta ryhtyi heti sodan päätyttyä taas työhön.
Yngling

Yngling on norjalaisen Jan Herman Lingen vuonna 1967 suunnittelema kilpa- ja retkipurjevene. Venettä purjehditaan kahden tai kolmen hengen miehistöllä. Sitä voidaan pitää Solingin pienempänä versiona. Ynglingin pituus on 6,35 m ja paino 645 kg. Veneessä on isopurje, fokka ja spinaakkeri.
Yhteensä on rakennettu yli 4 000 Yngling-venettä, ja niillä kilpaillaan Euroopassa, Pohjois-Amerikassa ja Australiassa.
Yngling olympialaisissa.
Yngling hyväksyttiin kansainväliseksi kilpaluokaksi vuonna 1979, ja se valittiin naisten olympialuokaksi vuoden 2004 ja 2008 kisoihin. Vuoden 2012 kesäolympialaisissa sen korvasivat Elliot 6m -veneet, joilla järjestettiin naisten parikilpailu eli match race.
Hurskaat sisaret

Hurskaat sisaret () on argentiinalaisen kirjailijan Federico Andahazin vuonna 1998 julkaisema romaani. Teos edustaa ironisella tavalla kauhukirjallisuutta ja on monin tavoin uskollinen 1800-luvun kauhuromantiikan konventioille. Romaani antaa fiktiivisen ja voimakkaasti fantasioidun selityksen John Polidorin kuuluisan "Vampyyri"-novellin (1819) synnylle.
Romaanin tapahtumat.
Andahazi sijoittaa "Hurskaitten sisarten" tapahtumat todelliseen historialliseen ympäristöön: kesään 1816 ja Genevenjärven rannalla Sveitsissä sijaitsevaan kartanoon. Romaanin alussa lordi Byron asettuu seurueineen, johon kuuluvat Shelley, Shelleyn rakastajatar Mary Godwin Wollstenecraft ja tämän sisarpuoli Claire Clairmont, asumaan Byronin hallussa olevaan kartanoon. Tuo kesä on englantilaisen kirjallisuuden ja goottilaisen kauhuromaanin kannalta merkittävä, sillä seurue päätti pitää keskuudessaan kauhutarinakilpailun, johon Mary Shelley osallistui kertomuksella hirviön luovasta tohtori Frankensteinista. Nimittäin tuon kertomuksen myöhempi romaaniversio julkaistiin 1818 nimellä "Frankenstein – uusi Prometheus", ja se nousi pian klassikon asemaan goottilaisen kauhun edustajana.
Romaanin kannalta seurueen keskushahmoja merkittävämpään asemaan nousee Byronin väheksytty sihteeri-lääkäri John Polidori, teoksen varsinainen päähenkilö. "Hurskaitten sisarten" fantastiset tapahtumat lähtevät liikkeelle, kun Polidori saa salaperäisen kirjeen:
Kirjeen lähettäjäksi paljastuu Polidorille ennestään tuntematon Annette Legrand. Myöhempien kirjeiden myötä käy selville, miten Annetten kuuluisampien sisarten Babette ja Colette Legrandin kohtalo on tiiviisti sidoksissa hänen omaan kohtaloonsa. Polidori solmii Annetten kanssa sopimuksen, jonka hedelmänä "Vampyyri"-novelli saa alkunsa.
Tyyli ja tematiikka.
Erotiikalla on romaanissa tärkeä sija, alkaen jo ihmisen siemennesteen keskeisestä roolista juonenkulussa. Seksuaalisuus nousee monissa kohtauksissa kuvauksen keskiöön, esimerkiksi heti teoksen alussa, kun Byronin johtama seurue riisuutuu ilkosilleen saavuttuaan Genevenjärven kartanon eteisaulaan myrskyn ja sateen keskeltä.
"Hurskaat sisaret" on pastissi 1800-luvun goottilaisesta kauhuromaanista ja myös sen ilkikurinen parodia. Postmodernistista leikittelyä edustaa esimerkiksi nimen Frankenstein paradoksaalinen esiintyminen romaanissa kahdessa toisistaan täysin riippumattomassa yhteydessä.
Temaattisesti merkittävä on romaanin pohtima ajatus isyyden tunnistamisen vaikeudesta verrattuna äitiyteen. Ajatus kiteytyy Annette Legrandin viimeisessä kirjeessä Polidorille: ”Sitä paitsi isyyttä epävarmempaa asiaa ei olekaan.”, ja kärjistyy teoksen yllätysratkaisussa. Myös Rilkeltä peräisin oleva ajatus kauneuden ja kauhun läheisestä keskinäisestä suhteesta on romaanissa esillä hyvin konkreettisesti kauniitten Babetten ja Coletten ja heidän hirviömäisen sisarensa Annetten symbioottisen suhteen kautta.
Kaikkien aikojen parhaat – 40 klassikkoa

Kaikkien aikojen parhaat – 40 klassikkoa on Kari Tapion kokoelma-albumi, joka julkaistiin vuonna 2002 levymerkillä Edel Records Finland. Albumin jatko-osa, "Kaikkien aikojen parhaat Vol. 2" julkaistiin 15. lokakuuta 2008. Kultalevy myönnettiin vuonna 2002 ja platinalevy vuonna 2007. Albumia on myyty yhteensä yli 45 000 kappaletta.
Kaikkien aikojen parhaat Vol. 2

Kaikkien aikojen parhaat 40 klassikkoa Vol. 2 on Kari Tapion kokoelma-albumi, joka julkaistiin 29. lokakuuta 2008 levymerkillä Edel Records Finland. Kokoelma on jatkoa vuonna 2002 ilmestyneelle "Kaikkien aikojen parhaat – 40 klassikkoa" -albumille.
Albumi ylsi parhaimmillaan Suomen virallisen listan sijalle 6. Kultalevy myönnettiin vuonna 2009. Albumia on myyty yhteensä yli 19 000 kappaletta.
Morondava

Morondava on 48 400 (2014) asukkaan kaupunki Madagaskarilla Menaben alueella, jonka pääkaupunki se myös on. Kaupunki sijaitsee Morondavajoen suistossa.
Toliara

Toliara (tunnetaan myös nimellä Toliary; entinen nimi Tuléar) on noin 170 000 asukkaan kaupunki Madagaskarilla. Se on Atsimo-Andrefanan alueen keskuskaupunki.
Toliara on satamakaupunki Mosambikin kanaalin rannalla, ja sen kautta kulkee alueen maataloustuotteita vientiin. Siellä on myös elintarvikkeiden jalostusta ja sisalin ja saippuan tuotantoa. Vuonna 1977 alkunsa saanut Toliaran yliopisto lukeutuu Madagaskarin arvostetuimpiin korkeakouluopetusta antaviin oppilaitoksiin.
Mazda 323 (FA4)

Mazda 323 FA4 on japanilaisen Mazdan henkilöautomallin 323 ensimmäisen sukupolven versio, jota valmistettiin vuosina 1977–1980. Se korvasi edeltäneet Mazda 818- ja 1000/1200/1300-mallit. Japanissa mallin nimenä oli edeltäjän tavoin Mazda Familia, Pohjois-Amerikassa Mazda GLC. Takavetoisen FA4:n seuraajaksi tuli etuvetoinen Mazda 323 BD.
Automalli esiteltiin Japanin sijasta ensiksi Euroopassa, jonka markkinoille se olikin suunnattu. Sen pääkilpailijoita olivat Opel Kadett City ja sen rinnakkaismalli Vauxhall Chevette, ja se oli niitä aavistuksen tilavampi. Takavetoisena se ei kyennyt kilpailemaan uusien eurooppalaisten etuvetoisten hatchbackien kanssa (VW Golf ja Polo, Renault 5 ym.), mutta tarjosi konservatiivisille takavetoon vannoville autoilijoille tilaisuuden tutustua monikäyttökorin mahdollisuuksiin.
"Helsingin Sanomissa" Matti Jansson kehui auton kevyttä käsiteltävyyttä ja takavetoiseksi yllättävää suuntavakavuutta tuulessa ja tien urissa niin, ettei jatkuvaa ohjailua tarvittu. Pienin moottorivaihtoehto oli hänestä liian tehoton, mutta 1,3-litrainen jo käyttökelpoisempi.
Korimalleina olivat aluksi kolmi- ja viisioviset hatchbackit. Vuonna 1978 esiteltiin farmarimalli, joka oli myös saatavana sekä kolmi- että viisiovisina versioina. Sen valmistus jatkui vuoteen 1986 saakka.
Vuonna 1979 näkyvin uudistus oli pyöreiden ajovalojen korvaaminen suorakaiteen muotoisilla.
Tyko

Tyko on suomalainen miehen etunimi. Vuoden 2019 loppuun mennessä nimi oli annettu Suomessa 494 miehelle ja alle viidelle naiselle Alkuperältään nimi on lyhentymä kreikkalaisesta, Raamatussakin esiintyvästä nimestä "Tykikos" (), joka johtuu onnellista tarkoittavasta kreikan kielen sanasta "tykikos".
Duje Bonačić

Duje Bonačić (10. huhtikuuta 1929 Split, Jugoslavian kuningaskunta – 24. tammikuuta 2020) oli kroatialainen kilpasoutaja, joka edusti aktiiviurallaan Jugoslaviaa. Hän voitti Helsingin kesäolympialaisista 1952 kultaa perämiehettömästä nelikosta Velimir Valentan, Mate Trojanovićin ja Petar Šegvićin kanssa.
Napanee

Napanee on kaupunki Kanadassa, itäisessä Ontariossa. Sen asukasluku oli vuonna 2011 oli 15 511. Se sai kaupunkioikeudet jo vuonna 1864 ensimmäisten Ontarion paikkakuntien joukossa. 
Avril Lavigne on asunut Napaneessa kuusitoistavuotiaaksi asti.
Stormwatch

Stormwatch on Jethro Tullin syyskuussa 1979 julkaistu albumi, joka täydentää yhtyeen ns. "folk-rock-trilogian". Albumin kappaleet käsittelevät ympäristön ja luonnon uhkia ja sitä kuinka ihminen omalla tavallaan tuhoaa itse maapallon.
Albumi jäi basisti John Glascockin viimeiseksi yhtyeen riveissä. Vaikeasta sydänsairaudesta kärsinyt Glascock on mukana vain kolmella raidalla ("Flying Dutchman", "Orion" ja "Elegy"). Huolimatta pahenevasta sairaudestaan Glascock jatkoi huoletonta elämäntyyliään, johon kuuluivat kovat juhlat ja päihteet, ja lopulta monien varoitusten jälkeen Ian Anderson joutui vapauttamaan hänet basistin paikalta ja soitti itse loput bassoraidat. Glascock kuoli marraskuussa 1979 sairauden murtamana. Hänen tilalleen tuli Fairport Convention-yhtyeen basisti Dave Pegg.
Stormwatch-kiertueen jälkeen yhtyeessä tapahtui lisää vaihdoksia, ja jäljelle jäivät vain Anderson, Pegg ja kitaristi Martin Barre.
Tapahtui Vegasissa

Tapahtui Vegasissa () on yhdysvaltalainen romanttinen komedia vuodelta 2008. Elokuvan ohjasi Tom Vaughan ja sen pääosissa ovat Cameron Diaz ja Ashton Kutcher. Elokuvan julkaisi 20th Century Fox ja Regency Enterprises ja se tuli ensi-iltaan 9. toukokuuta 2008.
Juoni.
Elokuva kertoo Jackista ja Joysta, jotka menivät naimisiin Vegasissa hurjan biletysyön jälkeen tuntematta toisiaan. Jack voittaa kolme miljoonaa dollaria Joyn antamalla kolikolla, mutta pariskunta ei pysty jakamaan sitä. Jack yrittää saada Joyta hakemaan avioeroa, jotta pystyisi elämään rikkaana. Lopulta Jack ja Joy ovat oikeasti rakastuneita toisiinsa ja menevät uudestaan naimisiin.
Sähkö Recordings

Sähkö Recordings on Tommi Grönlundin ja Mika Vainion perustama levy-yhtiö, joka on tunnettu minimalistisista elektronisen musiikin julkaisuistaan. Levy-yhtiö perustettiin Turussa 1993.
Sähköllä on myös alamerkit Puu, Keys of Life ja Jazzpuu, jotka keskittyvät orgaanisemman materiaalin julkaisuun. Sähkö Recordingsilla julkaisuja tehneitä artisteja ja yhtyeitä ovat muun muassa Ø (Mika Vainio), Pan sonic, Jimi Tenor, Freestyle Man (Sasse Lindblad) ja Nicole Willis.
Mazda 323 (BD)

Mazda 323 BD on Mazda 323:n toisen sukupolven malli, jota valmistettiin vuosina 1980–1985. Se korvasi edeltäneen FA4-mallin ja seuraajaksi tuli Mazda 323 BF. Japanissa mallin nimenä oli Mazda Familia, Pohjois-Amerikassa Mazda GLC. Lisäksi muun muassa Australaasiassa myytiin malliin perustuvaa Ford Laseria ja sen sedan-versiota Meteoria.
Toisen sukupolven 323 esiteltiin vuonna 1980. Tärkein uudistus edeltäjään verrattuna oli auton muuttuminen takavetoisesta etuvetoiseksi, jolloin se oli käytännössä täysin uusi auto ja suora kilpailija Volkswagen Golfille, kolmannen sukupolven Ford Escortille ja muille samantyyppisille eurooppalaismalleille. Hatchbackin lisäksi uutena korimallina oli neliovinen sedan. Sen sijaan uutta farmarimallia ei esitelty, vaan edellisen sukupolven farmaria myytiin uuden sukupolven rinnalla aina vuoteen 1986 saakka.
Mazdan ensimmäisestä etuvetomallista tuli valmistajalleen suurmenestys. Yhdysvalloissa "Car &amp; Driver" -lehden lukijat äänestivät Mazda 323:n vuoden 1981 merkittävimmäksi tuontiautoksi. Siitä tuli Vuoden auto Japanissa 1980–1981 ja se sijoittui eurooppalaisten autotoimittajien Vuoden auto Euroopassa -äänestyksessä paremmin kuin mikään japanilaismalli siihen asti. Samoihin aikoihin hieman iäkkäämmät Mazdat menestyivät hyvin eri maiden katsastusviranomaisten vikatilastoissa, mikä osaltaan vauhditti automerkin menestystä. Vuoden 1981 rekisteröintitilastoissa Mazda oli Pohjoismaissa myydyin japanilainen automerkki, joskin Suomessa se vielä jäi Datsunin ja Toyotan perään. Suomessa Mazda-mallien kokonaismyynti kasvoi vuosien 1981 ja 1982 ensimmäisten neljännesten välillä 65 prosenttia, ja Mazda 323 oli helmikuussa 1982 Suomen neljänneksi myydyin automalli Datsun Cherryn, Ladan ja Toyota Corollan jälkeen, oltuaan edellisvuoden helmikuussa yhdeksäs.
Vuoden 1983 alussa malli sai muun muassa uudet suuremmat puskurit. Myös takavaloja uudistettiin. Vielä alkuvuonna 1984 Mazda 323 oli Suomen viidenneksi myydyin automalli.
C-segmentti

C-segmentti tai alempi keskiluokka (myös keskiluokka) on autojen keskimmäinen kokoluokka eurooppalaisessa kokoluokituksessa. C-segmentti on Euroopan myydyin autoluokka.
C-segmentin autoja ovat esimerkiksi Volkswagen Golf, Ford Focus, Mercedes-Benz A-sarja ja Opel Astra.
Mazda 323 (BF)

Mazda 323 BF on Mazda 323:n kolmannen sukupolven malli, jota valmistettiin vuosina 1985–1989. Se korvasi edeltäneen BD-mallin ja seuraajaksi tuli Mazda 323 BG. Japanissa mallin nimenä oli Mazda Familia, ja Etelä-Afrikassa sitä myytiin myös nimellä Ford Tonic. Eteläafrikkalainen Samcor valmisti mallia Sao Penza -nimellä, jota tuotiin Euroopan maista ainoastaan Isoon-Britanniaan. Sen laatu oli erittäin huono Mazdaan verrattuna. Lisäksi muun muassa Australaasiassa myytiin 323-malliin perustuvaa Ford Laseria ja sen sedan-versiota Meteoria.
Kolmannen sukupolven 323 ei eronnut merkittävästi edeltäjästään ulkonäöltään eikä tekniikaltaan. Joillain markkinoilla myytiin turboahdettua ja nelivetoista mallia. Nyt myös farmarimalli (koritunnus BW) uudistui ja korvasi vuodesta 1978 lähtien markkinoilla olleen edeltäjänsä. Täysin uutena korimallina esiteltiin keväällä 1986 kaksiovinen kangaskattoinen cabriolet, joka tuli myös osaksi Ford Laser -mallistoa.
Vuoden 1987 alussa malli sai muun muassa uudet ajovalot ja etusäleikön.
323 BF jatkoi edellisen BD-mallin hyvää suosiota Suomessa ja ylsi vuoden 1985 tammi-lokakuun rekisteröintitilastossa maan kolmanneksi myydyimmäksi automalliksi Ladan ja Toyota Corollan jälkeen.
Marko Aho (muusikko)

Marko Aho on suomalainen muusikko, joka tunnetaan parhaiten Jytäjemmarit -kantriyhtyeen perustajana, kitaristina ja lauluntekijänä. Aho on vastannut yhtyeen toisen perustajan Antero Gustafssonin ohella Jytäjemmarien kappaleiden teosta. Aho ja Gustafsson ovat toimittaneet myös vuonna 2002 ilmestyneen "Mikko Saa Relaa!" -kirjan, mikä sisältää Pekka Myllykosken laulutekstejä ja tarinoita niiden takaa, sekä sen jatko-osan, vuonna 2010 julkaistun "Mihis me jäätiinkään? – Ison Kirjan Poika" -kirjan. Aholla on myös M ja Rytmijäte -yhtye, mikä esittää keikoillaan Jytäjemmareiden sekä Pekka Myllykosken vanhemman yhtyeen Maltaan Haukkojen kappaleita. M ja Rytmijäte on julkaissut singlen ja EP:n.
Marko Aho on kääntänyt myös Freud Marx Engels &amp; Jung -yhtyeelle David Allan Coen "Willie, Waylon and Me" -kappaleen nimellä "Kari, Tapio ja mä". Laulu on mukana yhtyeen "Helmet, hitit &amp; hutit" -kokoelmalevyllä.
A (Jethro Tullin albumi)

A on Jethro Tullin albumi vuodelta 1980. Nimi tulee masternauhalaatikoihin merkityistä ”A”-kirjaimista; albumi oli alun perin Ian Andersonin sooloprojekti (A=Anderson). Albumilla yhtye otti täysin uuden suunnan kohti elektronista ja syntetisaattoripainotteista rockia luovien pois aiempien levyjen folk rock -vaikutteista.
Yhtyeen päätettyä Stormwatch-kiertueen keväällä 1980 pitkäaikainen rumpali Barriemore Barlow jätti yhtyeen vedoten kyllästymiseen ja pitkien kiertueiden rasituksiin. Sen lisäksi kosketinsoittajat John Evan ja David Palmer suunnittelivat omaa klassiseen musiikkiin perustuvaa projektiaan. Tällöin myös Ian Anderson päätti alkaa tehdä ensimmäistä sooloalbumiaan, joka tulisi musiikkisuunnaltaan poikkeamaan viimeisimmistä Tull-albumeista. Anderson oli kiinnostunut syntetisaattorien ja muiden elektronisten äänien mahdollisuuksista ja halusi kokeilla näitä albumillaan.
Tull-miehistä mukaan tuli aluksi vain basisti Dave Pegg ja muut muusikot olivat englantilainen kosketinsoittaja-viulisti ja syntetisaattorispesialisti Eddie Jobson ja amerikkalainen studiorumpali Mark Craney. Alun perin kitaristi Martin Barren oli tarkoitus soittaa vain parilla raidalla, mutta hän päätyi lopulta soittamaan koko albumin kitaraosuudet.
Levy-yhtiön painostuksesta albumi julkaistiin kuitenkin Jethro Tullin nimen alla, ja levyn tehnyt kokoonpano lähti promotoimaan albumia maailmankiertueella. Lehdistölle lähetetty tiedote kertoi virheellisesti, että Evan, Palmer ja Barlow olisi erotettu yhtyeestä ja korvattu uusilla jäsenillä, vaikka näin ei ollut. Miehet närkästyivät asiasta ja syyttivät tästä Andersonia, eivätkä Evan ja Palmer enää palanneet myöhemmin yhtyeeseen.
Kappaleet.
Kaikki kappaleet Ian Anderson. Vuoden 2004 remasteroitu versio sisältää bonuksena "Slipstream"-videon DVD-version.
François-André Danican Philidor

François-André Danican Philidor (7. syyskuuta 1726 – 31. elokuuta 1795) oli ranskalainen shakinpelaaja. Häntä pidettiin yhtenä aikansa parhaista pelaajista, ja hänen teorioistaan suuri osa on yhä valideja.
Philidorin puolustus on nimetty hänen mukaansa.
Camila Finn

Camila Caroline Finn (s. 6. marraskuuta 1991) on brasilialainen malli. Hän syntyi Botucatussa, São Paulon osavaltiossa, ja aloitti uransa ollessaan 11-vuotias.
Kansainvälistä julkisuutta Finn saavutti voitettuaan Ford Modelsin "Supermodel of the World" -kilpailun New Yorkissa tammikuussa 2005.
Café de la Régence

Café de la Régence oli Pariisissa sijaitseva 1700- ja 1800-lukujen shakin keskus. Kaikki parhaimmat shakinpelaajat pelasivat siellä. 
Heihin kuuluivat muun muassa:
Taidemaalari Oscar Parviaisen mukaan Jean Sibelius improvisoi tammikuussa 1906 Café de la Régencessa teemaa nimeltä "Bönen till Gud", josta tuli tämän 3. sinfonian finaalin pääteema.
Suomalainen kirjailija ja toimittaja Irja Spira (1900-2001) nimeää skandinaavien suosiman Cafe de Regencen mieluisaksi kirjoituspaikakseen.
Ranskan tiedeakatemia

Ranskan tiedeakatemia () on Ranskan kuningas Ludvig XIV:n vuonna 1666, talousministeri Jean-Baptiste Colbertin aloitteesta perustama tieteellinen akatemia. Akatemian tehtävänä oli aluksi neuvoa Ranskan hallitusta tieteellissä asioissa. Ranskan tiedeakatemia on yksi varhaisimmista tiedeakatemioista. 
Vuonna 1699 tiedeakatemialle laadittiin peruskirja, joka tunnusti kuusi tieteen aihepiiriä: matematiikka, mekaniikka, tähtitiede, kemia, biologia ja anatomia. Jäsenmääräksi asetettiin 70. Tämä kuninkaallisen tiedeakatemian vaihe kesti vuodet 1699–1793. 
Ranskan tiedeakatemia järjesti kansainvälisesti merkittäviä tutkimusretkikuntia. Esimerkiksi vuonna 1736 ranskalainen tähtitieteilijä Pierre Louis Moreau de Maupertuis johti tutkimusretkikuntaa Lappiin (Tornionjokilaaksoon) mitatakseen yhden asteen pituisen matkan meridiaanikaarta pitkin maastossa. Hänen tutkimuksensa vahvisti Isaac Newtonin näkemyksen maapallon muodosta eli siitä, että maapallo on hieman navoiltaan litistynyt.
Pääosa tiedeakatemian tehtävistä on sittemmin siirtynyt muille organisaatiolle. Ranskan tiedeakatemiasta tuli vuonna 1795 yksi jäsenluokka Ranskan instituuttiin (Institut de France), josta tuli Ranskan tiedeakatemioiden uusi katto-organisaatio, ja jonka tieteenalakirjo on sittemmin lisääntynyt. 
Ranskan tiedeakatemia on 2000-luvulla uusinut peruskirjansa ja lisännyt sekä nuorentanut jäsenkuntaansa. Vuonna 2021 tiedeakatemialla oli 279 jäsentä, ja paikoista puolet on varattu alle 55-vuotiaille, yhä aktiivisessa tieteellisessä työssä oleville hakijoille. Lisäksi jäsenkuntaan kuuluu ulkomaisia ja kirjeenvaihtajajäseniä. Jäsenilleen tiedeakatemia järjestää yhä maanantaikokoontumisia Pariisissa Institut de Francen tiloissa. Tiedeakatemialla on myös rooli maansa tieteellisen tutkimuksen kansainvälisessä edustamisessa.
Philip Thicknesse

Kapteeni Philip Thicknesse (1719 – 23. marraskuuta 1792) oli brittiläinen kirjailija, eksentrikko ja Thomas Gainsboroughin ystävä.
Thicknesse syntyi Taffordshiressä, Englannissa ja asui Farthinghoessa ja Bathissa. 
Hän julkaisi Turkkilaista, näennäisesti shakkia pelaavaa automaattia, koskevan artikkelin "The Speaking Figure and the Automaton Chess Player, Exposed and Detected". Se sisälsi kuitenkin useita virheitä.